Nokia Data

***Nokia Data Oy*** bija Somijas daudznozaru uzņēmuma *[[Nokia]]* meitas uzņēmums.
Dibināts 1988. gadā, apvienojoties *Nokia Information Systems* un *[[Ericsson Information Systems]]*.
1991. gadā pārdots *[[International Computers Limited|ICL]]*, kuru vēlāk pārņēma *[[Fujitsu]]*.

Uzņēmums nodarbojās ar datortehnikas un programmatūras ražošanu un apkalpošanu.

## Vēsture
1960. gadā kabeļu ražosanas uzņēmumā *[[Prysmian Finland|Suomen Kaapelitehdas]]* izveidota elektronikas nodaļa. Tā sākotnēji eksportēja lieldatorus no Apvienotās Karalistes (*[[Elliott Brothers|Elliott]]*) un Vācijas (*[[Siemens]]*). Datorcentrs tika iekārtots kabeļu rūpnīcas augšējā stāvā Salmisāri (Helsinkos). Jau rudenī palaists pirmais dators *Elliott 803*. 1961. gada decembrī palaists dators *Siemens 2002*. *Suomen Kaapelitehdas* bija pirmais lielais datoru pārdevējs Somijā; pirmais dators (*Siemens*) pārdots 1963. gadā bankai *[[Kansallis-Osake-Pankki|KOP]]*. 1963. gadā datoru nodaļa tika izdalīta kā atsevišķa vienība.
Datortehnika tika izgatavota rūpnīcā Kilo, Espo.

1967. gadā *Suomen Kaapelitehdas Ab* apvienojās ar *Suomen Kumitehdas Oy* un *Nokia Ab*, izveidojot ***Oy Nokia Ab*** (tagad zināma kā *[[Nokia|Nokia Oyj]]*). Uz *Suomen Kaapelitehdas* elektronikas un datoru nodaļu bāzes tika izveidota nodaļa *Nokia Elektroniikka*.

1972. gadā izlaists minidators *[[Mikko (dators)|Mikko 1]]*. 
1981. gadā Kilo rūpnīcā tika izlaists pirmais personālo datoru *[[MikroMikko]]* modelis. *MikroMikko* bija balstīti uz *[[Intel]]* mikroprocesoru arhitektūru. Pirmajam modelim bija *[[CP/M]]* operētājsistēma, bet kopš 1983. gada tika izlaisti datori ar *[[MS-DOS]]*. 1986. gadā *MikroMikko* kļuva savietojams ar *[[IBM PC/AT]]* arhitektūru.

1984. gadā *Nokia* nopirka Zviedrijas elektronikas ražotāju *[[Luxor (uzņēmums)|Luxor]]*. Datoru nodaļa *Luxor datorer AB*, ras ražoja datorus *ABC*, tika pievienota *Nokia* informācijas sistēmu nodaļai.
1986. gadā pārtraukta datoru ražošana Zviedrijā. *Luxor datorer AB* pārdēvēta par *Nokia-Luxor Information System AB*.

1986. gadā *Nokia Electronics* nodaļa tika sadalīta četrās apakšnodaļās: ***Nokia Information Systems***, *Nokia Mobile Phones*, *Nokia Telecommunications* un *Nokia Consumer Electronics*.

1988. gada sākumā *Nokia* no Zviedrijas uzņēmuma *[[Ericsson]]* iegādājās *Ericsson Information Systems* (*EIS*). *EIS* tika izveidots 1981. gadā, kad *Ericsson* nopirka datoru ražotāju *[[Datasaab]]*. 1983. gadā *EIS* vēl pievienoja biroja tehnikas ražotāju *[[Facit]]*. *Ericsson Information Systems* ražoja minidatoru sistēmas *Serie 2000* bankām un biznesam, personālos datorus *Ericsson PC*, kā arī citas biroja iekārtas un rakstāmmašīnas.
*EIS* tika apvienota ar *Nokia Information Systems*, izveidojot meitas uzņēmumu ***Nokia Data Oy***. Līdz ar šo iegādi *Nokia* kļuva par lielāko informācijas tehnoloģiju uzņēmumu Skandināvijas valstīs.

Kad 1990. gadu sākumā Somijā padziļinājās ekonomiskā krīze, un *Nokia* cieta lielus zaudējumus. 1991. gadā *Nokia Data* tika pārdots Apvienotās Karalistes datoru un informāciju tehnoloģiju uzņēmumam *[[International Computers Limited]]* (*ICL*). Tajā laikā 80 % *ICL* kapitāldaļu piederēja Japānas uzņēmumam *[[Fujitsu]]*.

1999. gadā *Fujitsu* (50 %) un Vācijas *[[Siemens]]* (50 %) izveidoja kopuzņēmumu *[[Fujitsu Siemens Computers]]*. No *Fujitsu* puses jaunajā uzņēmumā tika iekļauta *ICL* datoraparatūras ražošana, tai skaitā bijušās *Nokia Data* ražotnes Somijā un Zviedrijā. 2000. gadā slēgta Kilo datoru rūpnīca Somijā.

2009. gadā *Fujitsu Siemens Computers* tika likvidēts, apvienojot to ar *Fujitsu*.

## Atsauces